P. Markovič, poslanec: (2007-05-17):
Spoločná správa výborov Národnej rady Slovenskej republiky o prerokovaní návrhu poslancov Národnej rady Slovenskej republiky Ivana Vargu a Mariana Záhumenského na vydanie zákona, ktorým sa mení a dopĺňa zákon č. 140/1998 Z. z. o liekoch a zdravotníckych pomôckach a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o zmene a doplnení zákona Národnej rady Slovenskej republiky č. 220/1996 Z. z. o reklame v znení neskorších predpisov a o zmene a doplnení niektorých zákonov, podávam Národnej rade Slovenskej republiky v súlade s § 79 ods. 1 zákona Národnej rady Slovenskej republiky o rokovacom poriadku túto spoločnú správu výborov Národnej rady o prerokovaní vyššie uvedeného zákona. Národná rada Slovenskej republiky uznesením č. 275 z 20. marca 2007 po prerokovaní návrhu poslancov Národnej rady Slovenskej republiky Ivana Vargu a Mariana Záhumenského na vydanie zákona, ktorým sa mení a dopĺňa zákon č. 140/1998 Z. z. o liekoch a zdravotníckych pomôckach a o zmene zákona č. 455/1991 o živnostenskom podnikaní v znení neskorších predpisov a o zmene a doplnení zákona Národnej rady Slovenskej republiky o reklame v znení neskorších predpisov a o zmene a doplnení niektorých zákonov v prvom čítaní rozhodla, že podľa § 73 ods. 3 písm. c) zákona Národnej rady o rokovacom poriadku prerokuje uvedený materiál v druhom čítaní a prideľuje návrh podľa § 74 ods. 1 citovaného zákona na prerokovanie ústavnoprávnemu výboru, výboru Národnej rady pre poľnohospodárstvo, životné prostredie a ochranu prírody a výboru Národnej rady pre zdravotníctvo. Gestorský výbor nedostal žiadne pozmeňujúce a doplňujúce návrhy poslancov, ktorí nie sú členmi výborov, ktorým bol zákon pridelený. Ústavnoprávny výbor Národnej rady Slovenskej republiky prerokoval návrh poslancov Národnej rady Ivana Vargu a Mariana Záhumenského a odporučil Národnej rade Slovenskej republiky návrh zákona schváliť so zmenami a doplnkami. Výbor Národnej rady Slovenskej republiky pre pôdohospodárstvo, životné prostredie a ochranu prírody prerokoval návrh poslancov Národnej rady na vydanie zákona dňa 25. apríla 2007 a odporučil Národnej rade návrh zákona schváliť so zmenami a doplnkami. Výbor Národnej rady Slovenskej republiky pre zdravotníctvo prerokoval predmetný návrh poslancov dňa 23. apríla 2007 a odporučil Národnej rade Slovenskej republiky návrh zákona schváliť s pozmeňujúcimi a doplňujúcimi návrhmi. Pod bodom IV z uznesení uvedených výborov pod bodom III tejto správy vyplývajú nasledovné pozmeňujúce a doplňujúce návrhy, ktoré máte pod bodmi 1 až 10. Gestorský výbor na základe stanovísk výborov k návrhu poslancov Národnej rady Slovenskej republiky Ivana Vargu a Mariana Záhumenského na vydanie zákona, ktorým sa mení a dopĺňa zákon o zdravotníckych pomôckach, liekoch atď., odporúča Národnej rade zákon schváliť s odporúčanými pozmeňujúcimi návrhmi. Súčasne gestorský výbor odporučil hlasovať o bodoch 1 až 10 uvedených v IV časti tejto spoločnej správy nasledovne: o bodoch 1, 2, 3, 4, 5 a 9 spoločne s návrhom gestorského výboru schváliť. O bodoch 6, 7, 8 spoločne s návrhom gestorského výboru neschváliť. O bode 10 samostatne s návrhom gestorského výboru neschváliť. Poveril spoločného spravodajcu výborov Petra Markoviča predniesť v súlade s § 18 zákona č. 350/1996 Z. z. o rokovacom poriadku predložiť spoločnú správu výborov na schôdzi Národnej rady. Predmetná spoločná správa o prerokovaní na vydanie zákona bola schválená uznesením výboru Národnej rady pre zdravotníctvo ako gestorským výborom zo dňa 9. mája 2007. Ďakujem pekne. Pán predsedajúci, prosím, otvorte rozpravu a hlásim sa ako prvý do rozpravy.